b'\n_START_ARTICLE_\nFreelancerstvo\n_START_PARAGRAPH_\nFreelancerstvo (ang. freelancing) ozna\xc4\x8duje delo oz. storitev, ki jo oseba (svobodnjak, freelancer) opravlja za delodajalca oz. klienta, pri \xc4\x8demer ta dva nista v odvisnem delovnem razmerju. Freelancerje lahko opredelimo kot visoko usposobljeno podskupino samozaposlenih, ki ponuja specializirane storitve za enega ali ve\xc4\x8d klientov hkrati. Pri freelancerstvu gre za svobodno opravljanje poklica v smislu samostojnega vodenja svojega posla. V praksi zajema najve\xc4\x8d tistih poklicev, pri katerih se pojavlja vse ve\xc4\x8dja potreba po fleksibilni organizaciji dela, pa naj bo to zaradi kreativnosti, ve\xc4\x8djega nadzora nad lastno produkcijo, mo\xc5\xbenosti inovacije ali bolj\xc5\xa1ega zaslu\xc5\xbeka. Freelancer za razliko od samostojnega podjetnika ne more zaposliti nikogar. Natan\xc4\x8dne pravne opredelitve freelancerjev na mednarodni ravni sicer ni, saj se statusi med dr\xc5\xbeavami razlikujejo. Zna\xc4\x8dilna podro\xc4\x8dja dela so: spletno in grafi\xc4\x8dno oblikovanje, IKT, kulturne dejavnosti, novinarstvo, prevajanje, pisanje, odvetni\xc5\xa1tvo.\n_START_SECTION_\nPomembni vidiki dela\n_START_PARAGRAPH_\nPosamezniki se za freelancerstvo najve\xc4\x8dkrat odlo\xc4\x8dajo zaradi slede\xc4\x8dih razlogov: ve\xc4\x8dja delovna fleksibilnost in avtonomnost, razvijanje lastnih poslovnih \xc5\xbeelja, ve\xc4\x8dji zaslu\xc5\xbeek, \xc5\xbeelja po inovacijah in druga\xc4\x8dnem \xc5\xbeivljenjskem stilu, brezposelnost. Vseeno mnogim ne uspe dose\xc4\x8di zastavljenih ciljev, saj se delo mo\xc4\x8dno razlikuje od dela pri stalnem delodajalcu. Za uspe\xc5\xa1no freelancersko kariero je potrebno upo\xc5\xa1tevati ve\xc4\x8d vidikov dela, lahko jih strnemo na 4 najpomembnej\xc5\xa1e:_NEWLINE_Delovno okolje \xe2\x80\x93 freelancerji si morajo zagotoviti delovno okolje, v katerem bodo imeli omejeno \xc5\xa1tevilo distrakcij in bodo lahko produktivno delali. V primeru, da delajo od doma, je priporo\xc4\x8dljivo imeti prostor namenjen zgolj za delo, ki je lo\xc4\x8den od preostalega stanovanja, saj se tako la\xc5\xbeje vzpostavi razmejitev dela od dru\xc5\xbeine. Mo\xc5\xbeno je tudi delo v skupnih (sodelanje) prostorih z drugimi samozaposlenimi. Pomembna je tudi organizacija delovnega prostora oz. pisarne, kar vklju\xc4\x8duje nabavo ustrezne opreme za u\xc4\x8dinkovito opravljanje dela._NEWLINE_(Spletno) povezovanje \xe2\x80\x93 danes je zaradi interneta to la\xc5\xbeje kot neko\xc4\x8d, sem sodi priklju\xc4\x8ditev na spletna tr\xc5\xbei\xc5\xa1\xc4\x8da, navezovanje stikov in sodelovanje z drugimi freelancerji, poznavanje spletnih orodij (npr. virtualna pisarna, pla\xc4\x8devanje prek interneta, projektni management)\xe2\x80\xa6 Za freelancerje so organizirana razli\xc4\x8dna izobra\xc5\xbeevanja in konference, ponekod pa se lahko vklju\xc4\x8dijo tudi v zveze oz. skupnosti (npr. Freelancers Union v ZDA). Priporo\xc4\x8deno je tudi sodelovanje z drugimi profili, npr. grafi\xc4\x8dnimi oblikovalci za oblikovanje lastne spletne strani._NEWLINE_Tr\xc5\xbeenje \xe2\x80\x93 zajema gradnjo osebne blagovne znamke, pridobivanje strank, pripravo in izvajanje tr\xc5\xbenih aktivnosti. Tr\xc5\xbeenje kreira tisti del, ki je odvisen od trga - kaj, kako in komu prodaja. S strate\xc5\xa1kim tr\xc5\xbeenjem freelancerji dose\xc5\xbeejo, da jih ciljni kupci spoznajo v lu\xc4\x8di, kot si \xc5\xbeelijo. Pri freelancerstvu je neizogibno pogajanje za ceno, zato so koristne tudi tehnike prepri\xc4\x8devanja in ve\xc5\xa1\xc4\x8dine javnega nastopanja ob predstavitvi izdelkov._NEWLINE_Zakonski predpisi \xe2\x80\x93 \xc4\x8deprav je doti\xc4\x8dno podro\xc4\x8dje obi\xc4\x8dajno freelancerjem najmanj blizu, gre za izjemno pomemben vidik samostojnega dela. Freelancerji morajo pogosto ravnati s pogodbami, pravnimi vpra\xc5\xa1anji, ra\xc4\x8dunovodstvom in drugimi poslovnimi funkcijami. Ker so podro\xc4\x8dja storitev zelo raznolika, se dela razlikujejo v zahtevanih akreditacijah, certifikatih, zavarovanjih, dav\xc4\x8dnih tarifah, zato morajo freelancerji dobro poznati zakonodajo in po mo\xc5\xbenosti sodelovati z drugimi poklici ali zvezami. Predpisi se razlikujejo tudi od dr\xc5\xbeave do dr\xc5\xbeave.\n_START_SECTION_\nInternet kot spletni tr\xc5\xbeni prostor\n_START_PARAGRAPH_\nRazrast interneta in digitalne tehnologije je znatno pove\xc4\x8dala prilo\xc5\xbenosti za delo freelancerjev, raz\xc5\xa1iril se je razpolo\xc5\xbeljiv trg in pove\xc4\x8dale mo\xc5\xbenosti za najemanje oddaljenih delavcev. Mo\xc5\xbeno je online freelancerstvo (vsi segmenti dela se zgodijo prek interneta: iskanje klienta, delo, dostava produkta) in hitro pla\xc4\x8dilo prek interneta. Veliko online zunanjega izvajanja dejavnosti (outsourcing) se izvaja za dr\xc5\xbeave v razvoju izven ZDA in Evrope. Spletni trg zagotavlja prostor tako za delodajalce kot freelancerje. Delodajalec je lahko vsaka fizi\xc4\x8dna oseba, ki potrebuje nekoga s specifi\xc4\x8dnim znanjem, da mu pomaga pri realizaciji projekta._NEWLINE_Najve\xc4\x8dje spletno tr\xc5\xbei\xc5\xa1\xc4\x8de po \xc5\xa1tevilu uporabnikov in projektov je Freelancer, ki ima tudi slovensko razli\xc4\x8dico. Globalno povezuje ve\xc4\x8d kot 29 milijonov delodajalcev in freelancerjev iz preko 247 dr\xc5\xbeav in regij. Prek tr\xc5\xbei\xc5\xa1\xc4\x8da delodajalci lahko najemajo freelancerje za opravljanje del predvsem na podro\xc4\x8djih razvoja programske opreme, pisanja, oblikovanja, in\xc5\xbeeniringa, prodaje in marketinga, pravnih storitev. Na portalu si freelancerji ustvarijo svoj profil, v katerem opi\xc5\xa1ejo ponujene storitve, znanja, izobrazbo in primere njihovega dela, delodajalci pa objavijo projekte, ki predstavljajo njihove zahteve. Delodajalci lahko ponujajo projekte po fiksni ceni ali na urni osnovi. Po kon\xc4\x8danem delu lahko delodajalci ocenijo uspe\xc5\xa1nost freelancerjev, njihova skupna ocena je prikazana ob profilu in ima pomembno vlogo pri nadaljnjem povpra\xc5\xa1evanju. Registracija in objava projektov je brezpla\xc4\x8dna, v primeru uspe\xc5\xa1no opravljenega dela pa podjetju (spletnemu tr\xc5\xbei\xc5\xa1\xc4\x8du) pripada dele\xc5\xbe pla\xc4\x8dila. Ve\xc4\x8dja spletna tr\xc5\xbei\xc5\xa1\xc4\x8da freelancerjev so \xc5\xa1e: Upwork, Fiverr, Gigster...'